PMIndiaData/PMIndiaSum huggingface dataset:
ഡോ.എ.പി.ജെ.അബ്ദുള്‍ കലാമിന്റെ ജന്മ വാര്‍ഷിക ചടങ്ങില്‍ പ്രധാനമന്ത്രി പങ്കെടുക്കും.

ഒക്‌ടോബര്‍ 15ന് ന്യൂഡല്‍ഹിയിലെ ഡി.ആര്‍.ഡി.ഒ. ഭവനില്‍ നടക്കുന്ന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുക്കും. ചടങ്ങില്‍ ഡോ. കലാമിന്റെ പ്രതിമ പ്രധാനമന്ത്രി അനാഛാദനം ചെയ്യും. ” ഡോ. കലാമിന്റെ ജീവിതം ഒരാഘോഷം” എന്ന ചിത്രപ്രദര്‍ശനം ഉത്ഘാടനം ചെയ്യുന്ന അദ്ദേഹം കോത്താരി ഓഡിറ്റോറിയത്തില്‍ ചേരുന്ന യോഗത്തെ അഭിസംബോധന ചെയ്യും.
പോര്‍ച്ചുഗല്‍ ലിസ്ബണിലെ ഇന്ത്യന്‍ സമൂഹവുമായി പ്രധാനമന്ത്രി സംവദിച്ചു

പോര്‍ച്ചുഗലിലേക്കു ചരിത്രപരമായ സന്ദര്‍ശനം നടത്തിവരുന്ന പ്രധാനമന്ത്രി ശ്രീ. നരേന്ദ്ര മോദി, ലിസ്ബണിലുള്ള ഇന്ത്യന്‍ സമൂഹവുമായി ആശയവിനിമയം നടത്തി. അവരെ അഭിസംബോധന ചെയ്യവേ, ഇന്ത്യ-പോര്‍ച്ചുഗല്‍ പങ്കാളിത്തത്തിന്റെ പല സവിശേഷതകളും ശ്രീ. മോദി ഉയര്‍ത്തിക്കാട്ടി. പോര്‍ച്ചുഗല്‍ മുന്‍ പ്രധാനമന്ത്രി കൂടിയായ അന്റോണിയോ ഗട്ടെറസുമായി നടത്തിയ കൂടിക്കാഴ്ചയെക്കുറിച്ചും അദ്ദേഹം പരാമര്‍ശിച്ചു. യോഗയെയും സമഗ്ര ആരോഗ്യസംരക്ഷണത്തെക്കുറിച്ചും ചൂണ്ടിക്കാട്ടിയ പ്രധാനമന്ത്രി, യോഗയുടെ സന്ദേശം പ്രചരിപ്പിക്കാന്‍ പോര്‍ച്ചുഗല്‍ നടത്തിവരുന്ന പ്രവര്‍ത്തനങ്ങളെ പ്രശംസിച്ചു. അതിവേഗം വളരുന്ന രാഷ്ട്രങ്ങളിലൊന്നാണ് ഇന്ത്യയെന്ന് അദ്ദേഹം പറഞ്ഞു. ഐ.എസ്.ആര്‍.ഒ. ശാസ്ത്രജ്ഞരുടെ പ്രവര്‍ത്തനത്തെ പ്രകീര്‍ത്തിക്കവേ, ‘ബഹിരാകാശ രംഗത്തു നമ്മുടെ ശാസ്ത്രജ്ഞര്‍ മഹത്തായ പ്രവര്‍ത്തനമാണു നടത്തിയത്. അടുത്തിടെ 30 നാനോ ഉപഗ്രഹങ്ങള്‍ വിക്ഷേപിക്കപ്പെട്ടു’ എന്നു പ്രധാനമന്ത്രി ചൂണ്ടിക്കാട്ടി. പോര്‍ച്ചുഗലില്‍ കാട്ടുതീയില്‍ ആളപായമുണ്ടായ സംഭവത്തില്‍ അദ്ദേഹം ദുഃഖം രേഖപ്പെടുത്തി. പോര്‍ച്ചുഗീസ് പ്രധാനമന്ത്രി അന്റോണിയോ കോസ്റ്റയ്ക്ക് പ്രധാനമന്ത്രി ശ്രീ. മോദി ഓവര്‍സീസ് സിറ്റിസണ്‍ ഓഫ് ഇന്ത്യ കാര്‍ഡ് സമ്മാനിച്ചു.
83 തേജസ് ലഘു യുദ്ധ വിമാനങ്ങൾ, എച്ച്എഎല്ലിൽ നിന്നും ഇന്ത്യൻ വ്യോമസേനക്കായി വാങ്ങാൻ കേന്ദ്ര മന്ത്രിസഭ അംഗീകാരം

45,696 കോടി രൂപ ചെലവിൽ 73 തേജസ് എംകെ- 1എ ലഘു യുദ്ധവിമാനങ്ങളും, 10 തേജസ് എംകെ-1 പരിശീലന ലഘു യുദ്ധവിമാനങ്ങളും വാങ്ങുന്നതിന് ഇന്ന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭ അംഗീകാരം നൽകി. ഇതോടൊപ്പം 1,202 കോടി രൂപയുടെ അടിസ്ഥാനസൗകര്യ രൂപകല്പന, വികസനം എന്നിവയ്ക്കും അനുമതി നൽകി. നൂതന സാങ്കേതിക വിദ്യ ഉപയോഗിച്ച് തദ്ദേശീയമായി രൂപകൽപന നടത്തി, വികസിപ്പിച്ച്, നിർമ്മിച്ച 4+ തലമുറയിൽപെട്ട ലഘു യുദ്ധവിമാനമാണ് തേജസ് എംകെ-1എ . ദൃശ്യ പരിധിക്ക് പുറത്തുള്ള മിസൈൽ റേഞ്ച്, ഇലക്ട്രോണിക് വാർഫെയർ സ്വീറ്റ്, ആകാശത്തു നിന്ന് ഇന്ധനം നിറയ്ക്കാനുള്ള ശേഷി എന്നിവ ഇന്ത്യൻ വ്യോമസേനയുടെ പ്രവർത്തനങ്ങൾക്ക് കരുത്തേകും. യുദ്ധ വിമാനങ്ങളുടെ അറ്റകുറ്റപ്പണികൾ, വ്യോമസേനാ താവളങ്ങളിൽ നടത്തുന്നതിന്, പദ്ധതിയുടെ കീഴിൽ അടിസ്ഥാനസൗകര്യ വികസനത്തിനും കേന്ദ്ര മന്ത്രിസഭ അംഗീകാരം നൽകി. യുദ്ധ വിമാനങ്ങൾ കൂടുതൽ കാര്യക്ഷമമായി നിലനിർത്തുന്നതിന് ഇത് വ്യോമസേനയെ സഹായിക്കും. തേജസ് ലഘു യുദ്ധ വിമാനങ്ങൾ, ഹിന്ദുസ്ഥാൻ എയ്റോനോട്ടിക്സ് ലിമിറ്റഡ് (എച്ച് എ എൽ), നിർമ്മിക്കുന്നത് വഴി ആത്മ നിർഭർ ഭാരതത്തിനെ കൂടുതൽ ശക്തിപ്പെടുത്തും.
വനിതകളുടെ 50 മീറ്റർ റൈഫിൾ 3 പൊസിഷൻസിൽ  സ്വർണം  നേടിയ തേജസ്വി സാവന്തിനെ   പ്രധാനമന്ത്രി അഭിനന്ദിച്ചു.

പ്രധാനമന്ത്രി ശ്രീ. നരേന്ദ്ര മോദി കോമൺവെൽത്ത്‌ ഗെയിംസിൽ വനിതകളുടെ 50 മീറ്റർ റൈഫിൾ 3 പൊസിഷൻസിൽ സ്വർണം നേടിയ തേജസ്വി സാവന്തിനെ അഭിനന്ദിച്ചു. പ്രധാനമന്ത്രി പറഞ്ഞു ,” രണ്ട് ദിവസങ്ങളിൽ രണ്ട് മെഡലുകൾ ! കോമൺവെൽത്ത്‌ ഗെയിംസിൽ വനിതകളുടെ 50 മീറ്റർ റൈഫിൾ 3 പൊസിഷൻസിൽ സ്വർണം നേടിയ തേജസ്വി സാവന്തിന് അഭിനന്ദനങ്ങൾ . കോമൺവെൽത്ത്‌ ഗെയിംസ് ഫൈനൽസിൽ അവർ റെക്കോർഡിട്ടത്തിൽ ഞങ്ങൾ കൂടുതൽ സന്തുഷ്ടരാണ് .”
സോണി യോജനയ്ക്കു കീഴിലുള്ള അജി അണക്കെട്ട് നിറയ്ക്കുന്നതു പ്രധാനമന്ത്രി ഉദ്ഘാടനം ചെയ്തു

സോണി യോജനയ്ക്കു കീഴിലുള്ള, രാജ്‌കോട്ടിനു സമീപത്തെ അജി അണക്കെട്ട് നിറയ്ക്കുന്നതു പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. പൊതുയോഗത്തെ അഭിസംബോധന ചെയ്യവേ, വലിയ തോതില്‍ ജലക്ഷാമത്തെ നേരിട്ടിരുന്ന സാഹചര്യത്തില്‍നിന്ന് ഏറെ മുന്നേറാന്‍ ഗുജറാത്തിനു സാധിച്ചുവെന്ന് അദ്ദേഹം പറഞ്ഞു. കഴിഞ്ഞ രണ്ടു ദശാബ്ദമായി ഗുജറാത്തിന്റെ വികസനയാത്രയില്‍ ഗുണകരമായ ഏറെ മാറ്റങ്ങള്‍ ഉണ്ടായതായി പ്രധാനമന്ത്രി ചൂണ്ടിക്കാട്ടി. കൂടുതല്‍ ജനങ്ങള്‍ക്കു ജലം ലഭ്യമാകുന്നതോടെ പുരോഗതിയുടെ കൂടുതല്‍ വാതിലുകള്‍ തുറക്കപ്പെടുമെന്നും ഒട്ടും കാലതാമസമില്ലാതെ ജനങ്ങള്‍ക്കു വെള്ളം ലഭ്യമാക്കുക എന്നതിനാണു ഗവണ്‍മെന്റ് മുന്‍ഗണന കല്‍പിക്കുന്നതെന്നും പ്രധാനമന്ത്രി വ്യക്തമാക്കി. ജലത്തിന്റെ ഉപയോഗത്തില്‍ ജാഗ്രത പാലിക്കുകയും പരമാവധി ജലം സംരക്ഷിക്കുകയും ചെയ്യേണ്ടത് ഉത്തരവാദിത്തംകൂടിയാണെന്ന് അദ്ദേഹം പറഞ്ഞു. ജലസംരക്ഷണത്തിനായി അത്യാധുനിക സാങ്കേതികവിദ്യ ഉപയോഗപ്പെടുത്തണമെന്നും പ്രധാനമന്ത്രി പറഞ്ഞു.
എന്‍.ഡി.ആര്‍.എഫ്. പന്ത്രണ്ടാം സ്ഥാപക ദിനാഘോഷ വേളയില്‍ പ്രധാനമന്ത്രിയുടെ ആശംസ

ദേശീയ ദുരന്ത നിവാരണ സേനയുടെ എന്‍.ഡി.ആര്‍.എഫ്. പന്ത്രണ്ടാം സ്ഥാപക ദിനാഘോഷത്തോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി എന്‍.ഡി.ആര്‍.എഫ്. ടീമിന് ആശംസകള്‍ അറിയിച്ചു. ”ദുരന്ത വേളകളില്‍ പ്രതികരിക്കുന്നതിനും രക്ഷാ ദുരിതാശ്വാസ പ്രവര്‍ത്തനങ്ങളിലും ദേശീയ ദുരന്ത നിവാരണ സേനയുടെ പ്രവര്‍ത്തനങ്ങള്‍ പ്രശംസനീയമാണ്. ജീവനും സ്വത്തും നഷ്ടപ്പെടുന്നത് പരമാവധി കുറയ്ക്കുന്നതിന് സംവിധാനങ്ങളും പ്രക്രിയകളും ശേഷി വര്‍ദ്ധനയും ശക്തിപ്പെടുത്തുന്നതിന് ശരിയായ ഊന്നലാണ് എന്‍.ഡി.ആര്‍.എഫ്. നല്‍കി വരുന്നത്”, പ്രധാനമന്ത്രി പറഞ്ഞു.
യു.എസ്.ഐ.ബി.സി. ബോര്‍ഡ് അംഗങ്ങള്‍ പ്രധാനമന്ത്രിയെ സന്ദര്‍ശിച്ചു

യുണൈറ്റഡ് സ്റ്റേറ്റ്‌സ് ഇന്ത്യാ ബിസിനസ്സ് കൗണ്‍സില്‍ (യു.എസ്.ഐ.ബി.സി.) ബോര്‍ഡ് അംഗങ്ങള്‍ ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. മുംബൈയില്‍ ഈ ആഴ്ച ആദ്യം നടന്ന ഇന്ത്യ ഐഡിയ ഫോറത്തിന്റെ ക്വാറത്തില്‍ ഉരിത്തിരിഞ്ഞ നിര്‍ദ്ദേശങ്ങള്‍ അവര്‍ പ്രധാനമന്ത്രിയെ ധരിപ്പിച്ചു. ഇന്ത്യയും, അമേരിക്കയും തമ്മിലുള്ള ഉഭയകക്ഷി വ്യാപാരം 500 ബില്ല്യണ്‍ ഡോളര്‍ എന്ന ലക്ഷ്യം കൈവരിക്കുന്നതിനുള്ള ഒരു മാര്‍ഗ്ഗരേഖ തയ്യാറാക്കുന്നതിനും, തങ്ങളുടെ കോര്‍പ്പറേറ്റ് സാമൂഹ്യ ബാധ്യത പ്രകാരമുള്ള സേവനങ്ങള്‍ ഇന്ത്യയില്‍ അര്‍ത്ഥവത്തായി വ്യാപിപ്പിക്കുന്നതിനുമുള്ള തങ്ങളുടെ ആഗ്രഹം ബിസിനസ്സ് പ്രമുഖര്‍ പ്രകടിപ്പിച്ചു. കേന്ദ്ര ഗവണ്‍മെന്റ് കൈക്കൊണ്ട് വരുന്ന വിവിധ പരിഷ്‌ക്കാരങ്ങളെ കുറിച്ച് പ്രധാനമന്ത്രി കൗണ്‍സില്‍ അംഗങ്ങളോട് വിശദീകരിച്ചു. ഇന്ത്യയില്‍ അപാരമായ നിക്ഷേപ സാധ്യതകളാണെന്ന് ചൂണ്ടിക്കാട്ടിയ പ്രധാനമന്ത്രി രാജ്യത്തെ തങ്ങളുടെ നിക്ഷേപം വര്‍ദ്ധിപ്പിക്കാന്‍ അമേരിക്കന്‍ നിക്ഷേപകരെ ഉദ്‌ബോധിപ്പിച്ചു. ഇന്ത്യയും അമേരിക്കയും ഒരുപോലെ പങ്കിടുന്ന മൂല്യങ്ങള്‍ പരാമര്‍ശിക്കവെ, ഇരു രാജ്യങ്ങളിലെയും ജനങ്ങള്‍ തമ്മില്‍ കൂടുതല്‍ വിനിമയത്തിനും പ്രധാനമന്ത്രി ആഹ്വാനം ചെയ്തു.
ലോകനായക് ജയപ്രകാശ് നാരായണന്റെ ജയന്തി ദിനത്തിൽ പ്രധാനമന്ത്രിയുടെ ശ്രദ്ധാഞ്ജലി

ലോക്നായക് ജയപ്രകാശ് നാരായണന്റെ ജയന്തി ദിനത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ആദരാഞ്ജലികൾ അർപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "ലോകനായക് ജെപിയുടെ ജയന്തി ദിനത്തിൽ ആദരാഞ്ജലികൾ . ഇന്ത്യയുടെ ചരിത്രത്തിൽ മായാത്ത മുദ്ര പതിപ്പിച്ച അദ്ദേഹം ശ്രദ്ധേയനായ വ്യക്തിത്വമായിരുന്നു. അദ്ദേഹം പൊതു ക്ഷേമ സംരംഭങ്ങളിൽ സ്വയം അർപ്പിക്കുകയും ഇന്ത്യയുടെ ജനാധിപത്യ ധാർമ്മികത സംരക്ഷിക്കുന്നതിൽ മുൻപന്തിയിൽ നിൽക്കുകയും ചെയ്തു. അദ്ദേഹത്തിന്റെ ആദർശങ്ങളിൽ ഞങ്ങൾ ആഴത്തിൽ പ്രചോദിതരാണ്. "
ശൗര്യാഞ്ജലി പ്രദര്‍ശനം പ്രധാനമന്ത്രി ശ്രീ. നരേന്ദ്രമോദി സന്ദര്‍ശിച്ചു.

1965-ലെ യുദ്ധത്തിന്റെ സുവര്‍ണ്ണജൂബിലിയോടനുബന്ധിച്ച് ന്യൂ ഡല്‍ഹിയിലെ രാജ്പഥില്‍ ഒരുക്കിയ പ്രത്യേക പ്രദര്‍ശനം- ശൗര്യാഞ്ജലി പ്രധാനമന്ത്രി ശ്രീ. നരേന്ദ്ര മോദി സന്ദര്‍ശിച്ചു. ഇന്ത്യന്‍ അതിര്‍ത്തി കാക്കുന്ന സൈനികരുടെ ത്യാഗങ്ങള്‍ വെളിവാക്കുന്നതാണ് പ്രദര്‍ശനം. വിവിധ മേഖലകളിലെ യുദ്ധരംഗങ്ങള്‍ പുഃനസൃഷ്ടിച്ചുകൊണ്ടുള്ള പ്രദര്‍ശനം പ്രധാനമന്ത്രി വീക്ഷിച്ചു. 1965-ലെ യുദ്ധത്തില്‍ പങ്കെടുത്തവരില്‍ ചിലരുമായി അദ്ദേഹം കൂടിക്കാഴ്ച നടത്തി. കര-വ്യോമ-നാവികസേനാ മേധാവികളും തദവസരത്തില്‍ സന്നിഹിതരായിരുന്നു. നിരവധി കേന്ദ്രമന്ത്രിമാരും സംബന്ധിച്ചു. ”1965 ലെ യുദ്ധത്തില്‍ നമ്മുടെ സായുധ സേനകളുടെ ശൗര്യവും ത്യാഗവും ഓരോ ഇന്ത്യാക്കാരന്റെയും സ്മരണകളില്‍ അഗാധമായി നിലകൊള്ളും. അവരെക്കുറിച്ച് നാം അഭിമാനംകൊള്ളുന്നു”. പ്രധാനമന്ത്രി പിന്നീട് ട്വീറ്റ് ചെയ്തു.
പൗരാവകാശ, വാണിജ്യ കാര്യങ്ങളില്‍ പരസ്പര നിയമസഹായത്തിനായി ഇന്ത്യയും മൊറോക്കോയും കരാര്‍ ഒപ്പിടുന്നതിനു മന്ത്രിസഭാ അനുമതി

പൗരാവകാശ, വാണിജ്യ കാര്യങ്ങളില്‍ പരസ്പര നിയമസഹായത്തിനായി ഇന്ത്യയും മൊറോക്കോയും കരാര്‍ ഒപ്പിടുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. സവിശേഷതകള്‍: 1. സമന്‍സും മറ്റു നീതിനിര്‍വഹണ രേഖകളും സംബന്ധിച്ച, അഥവാ നടപടിക്രമങ്ങള്‍ സംബന്ധിച്ച സേവനം 2. പൗരാവകാശ വിഷയങ്ങളില്‍ തെളിവുശേഖരിക്കല്‍ 3. രേഖകളും റെക്കോര്‍ഡിങ്ങുകളും നിര്‍മിക്കലും തിരിച്ചറിയലും പരിശോധിക്കലും 4. പൗരാവകാശ വിഷയങ്ങളില്‍ തെളിവെടുക്കുന്നതിനായി അപേക്ഷാപത്രിക നടപ്പാക്കല്‍ 5. മാധ്യസ്ഥ തീരുമാനങ്ങള്‍ അംഗീകരിക്കലും നടപ്പാക്കലും നേട്ടങ്ങള്‍: ഇരു രാജ്യങ്ങളിലെയും പൗരന്‍മാര്‍ക്ക് ഈ കരാര്‍ ഗുണകരമാകും. കരാരിന്റെ താല്‍പര്യവും ഉള്ളടക്കവും ഭാഷയും പൗരാവകാശ, വാണിജ്യ കാര്യങ്ങളില്‍ ഫലപ്രദമായ സഹകരണവും സൗഹൃദവും ശക്തിപ്പെടുത്തുക എന്നതായതിനാല്‍ സൗഹൃദവും ഫലപ്രദമായ സഹകരണവും ശക്തിപ്പെടുത്തുക എന്ന ഇരു രാജ്യങ്ങളുടെയും താല്‍പര്യം യാഥാര്‍ഥ്യമായിത്തീരും. സമന്‍സ്, നീതിനിര്‍വഹണ സംബന്ധിയായ രേഖകള്‍, അപേക്ഷാപത്രികകള്‍, വിധികളും മധ്യസ്ഥതീരുമാനങ്ങളും നടപ്പാക്കല്‍ എന്നീ സേവനങ്ങളിലുള്ള സഹകരണം മെച്ചപ്പെടുന്നതിന് ഇന്ത്യ-മൊറോക്കോ കരാര്‍ സഹായകമാകും. പശ്ചാത്തലം: സ്വാതന്ത്ര്യം ലഭിക്കുന്നതിനു മുമ്പു മുതല്‍ത്തന്നെ ഇന്ത്യയും ആഫ്രിക്കന്‍ രാജ്യങ്ങളും തമ്മില്‍ നല്ല ബന്ധമാണുള്ളത്. ഇന്ത്യയും മൊറോക്കോയും തമ്മില്‍ അടുത്ത ബന്ധമായിരുന്നു എന്നു മാത്രമല്ല, പിന്നീട് ഉഭയകക്ഷിബന്ധം കൂടുത്തല്‍ ആഴത്തിലുള്ളതായിത്തീരുകയും ചെയ്തു. ഇരു രാജ്യങ്ങളും ചേരിയില്ലാ ചേരിയുടെ ഭാഗമാണ്. മൊറോക്കോയെ കോളനിമുക്തമാക്കുന്നതിനെ ഐക്യരാഷ്ട്രസഭയില്‍ ഇന്ത്യ പിന്‍തുണച്ചിരുന്നു. മൊറോക്കോയിലെ സ്വാതന്ത്ര്യസമര പ്രസ്ഥാനത്തെയും ഇന്ത്യ പിന്‍തുണച്ചിട്ടുണ്ട്. ഇന്ത്യ 1956 ജൂണ്‍ 20നു മൊറോക്കോയെ അംഗീകരിക്കുകയും 1957 മുതല്‍ ആ രാജ്യവുമായി ബന്ധം സ്ഥാപിക്കുകയും ചെയ്തു. മൊറോക്കോയുമായുള്ള പരസ്പര സഹകരണം വര്‍ധിപ്പിക്കണമെന്നാണ് ഇന്ത്യ വിശ്വസിക്കുന്നത്. പൗരാവകാശ, വാണിജ്യ കാര്യങ്ങളില്‍ ഇരു രാജ്യങ്ങളും തമ്മിലുള്ള ബന്ധം വിപുലപ്പെടുത്തേണ്ടതിന്റെ പ്രസക്തി തിരിച്ചറിയുകയും ചെയ്യുന്നു.
ഒഡിഷയില്‍ ഉം-പുന്‍ ചുഴലിക്കാറ്റ് നാശംവിതച്ച പ്രദേശങ്ങളില്‍ പ്രധാനമന്ത്രി ആകാശ നിരീക്ഷണം നടത്തി; 500 കോടി രൂപയുടെ സാമ്പത്തിക സഹായം പ്രഖ്യാപിച്ചു

ഒഡിഷയില്‍ ഉം-പുന്‍ ചുഴലിക്കാറ്റ് നാശംവിതച്ച പ്രദേശങ്ങളില്‍ പ്രധാനമന്ത്രി ശ്രീ. നരേന്ദ്ര മോദി ആകാശ നിരീക്ഷണം നടത്തി. കേന്ദ്ര മന്ത്രി ധര്‍മേന്ദ്ര പ്രധാന്‍, കേന്ദ്ര സഹമന്ത്രിമാരായ ശ്രീ. ബാബുല്‍ സുപ്രിയോ, ശ്രീ. പ്രതാപ് ചന്ദ്ര സാരംഗി, കുമാരി ദേവശ്രീ ചൗധരി എന്നിവര്‍ അദ്ദേഹത്തോടൊപ്പമുണ്ടായിരുന്നു. ഒഡിഷ ഗവര്‍ണര്‍ ശ്രീ. ഗണേഷ് ലാല്‍, മുഖ്യമന്ത്രി ശ്രീ. നവീന്‍ പട്‌നായിക് എന്നിവര്‍ക്കൊപ്പം പ്രധാനമന്ത്രി ഭദ്രക്, ബാലസോര്‍ എന്നിവിടങ്ങളില്‍ ചുഴലിക്കാറ്റു വിതച്ച നാശം വിലയിരുത്തുന്നതിനായി ആകാശ നിരീക്ഷണം നടത്തി. ആകാശ നിരീക്ഷണത്തിനുശേഷം മുതിര്‍ന്ന കേന്ദ്ര, സംസ്ഥാന ഉദ്യോഗസ്ഥര്‍ പങ്കെടുത്ത അവലോകന യോഗം പ്രധാനമന്ത്രിയുടെ അധ്യക്ഷതയില്‍ നടന്നു. വിവിധ മന്ത്രാലയങ്ങളില്‍നിന്നുള്ള കേന്ദ്ര സംഘത്തിന്റെ വിലയിരുത്തലിനു വിധേയമായി ഒഡിഷയ്ക്ക് 500 കോടി രൂപയുടെ സാമ്പത്തിക സഹായം നല്‍കുമെന്ന് അദ്ദേഹം പ്രഖ്യാപിച്ചു. ബുദ്ധിമുട്ടേറിയ ഈ നാളുകളില്‍ കേന്ദ്ര ഗവണ്‍മെന്റ്, സംസ്ഥാന ഗവണ്‍മെന്റുകളുമായി തോളോടുതോള്‍ ചേര്‍ന്നു പ്രവര്‍ത്തിക്കുമെന്നും ചുഴലിക്കാറ്റു നാശംവിതച്ച ഇടങ്ങളിലെ അടിസ്ഥാന സൗകര്യ വികസനത്തിനായി സാധ്യമായ എല്ലാ സഹായവും നല്‍കുമെന്നും പ്രധാനമന്ത്രി വ്യക്തമാക്കി. ഒഡിഷയിലെ ജനങ്ങളോട് ഐക്യദാര്‍ഢ്യം പ്രഖ്യാപിക്കുകയും ജീവന്‍ നഷ്ടമാകാനിടയായതില്‍ അഗാധമായ ദുഃഖം രേഖപ്പെടുത്തുകയും ചെയ്ത അദ്ദേഹം, ചുഴലിക്കാറ്റില്‍ സംസ്ഥാനത്തു മരിച്ചവരുടെ ബന്ധുക്കള്‍ക്കു രണ്ടു ലക്ഷം രൂപയും ഗുരുതരമായി പരുക്കേറ്റവര്‍ക്ക് 50,000 രൂപ വീതവും ധനസഹായം പ്രഖ്യാപിച്ചു.
ഇന്‍ഡോനീഷ്യയില്‍ ഭൂകമ്പത്തില്‍ മരണം: പ്രധാനമന്ത്രി അനുശോചിച്ചു

ഇന്‍ഡോനീഷ്യയിലെ അക്കേ പ്രവിശ്യയില്‍ ഭൂകമ്പത്തില്‍ ഒട്ടേറെ പേര്‍ക്കു ജീവന്‍ നഷ്ടമായ സംഭവത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘ഇന്നു ദുരിതമുണ്ടായ അക്കേയിലെ ജനങ്ങള്‍ക്കായി പ്രാര്‍ഥിക്കുന്നു. ആവശ്യമായ എന്തു സഹായവും നല്‍കാന്‍ ഇന്ത്യ സന്നദ്ധമാണ്.’, പ്രധാനമന്ത്രി പറഞ്ഞു.
ബീഹാറിലെ വെള്ളപ്പൊക്ക സ്ഥിതിഗതികളെ കുറിച്ച് പ്രധാനമന്ത്രി മുഖ്യന്ത്രിയുമായി സംസാരിച്ചു ; ബീഹാര്‍ ഗവണ്‍മെന്റിന് എല്ലാ പിന്‍തുണയും  ഉറപ്പുനല്‍കി

ബീഹാറിലെ വിവിധ ഭാഗങ്ങളിലുണ്ടായ വെള്ളപ്പൊക്ക സ്ഥിതിഗതികള്‍ സംബന്ധിച്ച് പ്രധാനമന്ത്രി ശ്രീ. നരേന്ദ്ര മോദി ബീഹാര്‍ മുഖ്യമന്ത്രി ശ്രീ. നിതീഷ് കുമാറുമായി സംസാരിച്ചു. വെള്ളപ്പൊക്കത്തെ തുടര്‍ന്നുണ്ടായ നാശനഷ്ടങ്ങള്‍ പരിഹരിക്കുന്നതിന് കേന്ദ്രം എല്ലാ പിന്‍തുണയും ഉറപ്പ് നല്‍കിയതായും സ്ഥിതിഗതികള്‍ സസൂക്ഷ്മം നിരീക്ഷിച്ച് വരികയാണെന്നും പ്രധാനമന്ത്രി ട്വീറ്റ് ചെയ്തു. ‘ബീഹാറിലെ വിവിധ ഭാഗങ്ങളിലുണ്ടായ വെള്ളപ്പൊക്കം ബാധിച്ചവരോടൊപ്പമാണ് എന്റെ ചിന്തകള്‍. സ്ഥിതിഗതികള്‍ സസൂക്ഷ്മം നിരീക്ഷിച്ച് വരികയാണ്. വെള്ളപ്പൊക്ക സാഹചര്യങ്ങള്‍ ലഘൂകരിക്കുന്നതിന് കേന്ദ്രം ബീഹാര്‍ ഗവണ്‍മെന്റിന് എല്ലാ പിന്‍തുണയും ഉറപ്പ് നല്‍കിയിട്ടുണ്ട്. ദേശീയ ദുരന്തനിവാരണ സേനയുടെ ടീമുകള്‍ രക്ഷാ ദുരിതാശ്വാസ പ്രവര്‍ത്തനങ്ങള്‍ക്കായി ബീഹാറിലുണ്ട്’, പ്രധാനമന്ത്രി പറഞ്ഞു.
പാരമ്പര്യ ചികില്‍സയിലും ഹോമിയോപ്പതിയിലും ഇന്ത്യ-ടാന്‍സാനിയ ധാരണാപത്രത്തിന് മന്ത്രിസഭാ അനുമതി

പാരമ്പര്യ ചികില്‍സയിലും ഹോമിയോപ്പതിയിലും ഇന്ത്യയും ടാന്‍സാനിയയും തമ്മില്‍ ധാരണാപത്രം ഒപ്പിടുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. ഭാരതീയ പാരമ്പര്യ ചികില്‍സയ്ക്കും ഹോമിയോപ്പതിക്കും ടാന്‍സാനിയയില്‍ പ്രചാരം നല്‍കുന്നതിനായി സഹകരിച്ചു പ്രവര്‍ത്തിക്കുന്നതിനുള്ള ഘടനാപരമായ ചട്ടക്കൂട് പകരുന്നതായിരിക്കും ധാരണാപത്രം. ഒട്ടും അധിക സാമ്പത്തിക ബാധ്യത സൃഷ്ടിക്കാത്ത പദ്ധതിയാണിത്. ഇതുമായി ബന്ധപ്പെട്ട ഗവേഷണത്തിനും പരിശീലനങ്ങള്‍ക്കും സമ്മേളനങ്ങള്‍ക്കും യോഗങ്ങള്‍ക്കും പണം കണ്ടെത്തുക ആയുഷ് മന്ത്രാലയത്തിന് അനുവദിച്ചിട്ടുള്ള ബജറ്റ് വിഹിതവും പദ്ധതിത്തുകകളും ഉപയോഗപ്പെടുത്തി ആയിരിക്കും.
പ്രധാനമന്ത്രി നാളെ എൻ സിസി റാലിയിൽ പങ്കെടുക്കും

പ്രധാനമന്ത്രി ശ്രീ. നരേന്ദ്ര മോദി ന്യൂഡൽഹിയിലെ കരിയപ്പ പരേഡ് ഗ്രൗണ്ടില്‍ നാഷണൽ കേഡറ്റ് കോർപ്സിന്റെ (എൻ സിസി) റാലിയിൽ പങ്കെടുക്കും. ഗാർഡ് ഓഫ് ഓണർ പരിശോധിക്കുന്ന പ്രധാനമന്ത്രി വിവിധ എൻ സി സി സംഘങ്ങളുടെ മാർച്ച് പാസ്റ്റ് അവലോകനം ചെയ്യും. സാംസ്കാരിക പ്രകടനങ്ങളോടൊപ്പം എൻ സിസി കേഡറ്റുകൾ പ്രധാനമന്ത്രിക്ക് മുമ്പാകെ സാഹസിക കായിക വിനോദങ്ങൾ, സംഗീതം, അവതരണ കല എന്നിവയിലെ തങ്ങളുടെ കഴിവുകൾ അവതരിപ്പിക്കും. മികച്ച എൻ സിസി കേഡറ്റുകൾക്കുള്ള അവാർഡുകൾ വിതരണം ചെയ്യുന്ന പ്രധാനമന്ത്രി പിന്നീട് സദസ്സിനെ അഭിസംബോധന ചെയ്യും. എല്ലാ വർഷവും നൂറു കണക്കിന് എൻ സിസി കേഡറ്റുകൾ റിപ്പബ്ലിക് ദിന ക്യാമ്പിൽ പങ്കെടുക്കാൻ ന്യൂഡൽഹിയിൽ എത്താറുണ്ട്. കഴിഞ്ഞ വർഷം എൻ സി സി റാലിയെ അഭിസംബോധന ചെയ്യവേ പ്രകൃതി ദുരന്തങ്ങളുടെ സമയത്ത് നടത്തിയ രക്ഷാ – ദുരിതാശ്വാസ പ്രവർത്തനങ്ങൾക്കും സ്വച്ഛ് ഭാരത് അഭിയാൻ അടക്കമുള്ള ഉദ്യമങ്ങൾ പ്രോത്സാഹിപ്പിക്കാൻ നടത്തുന്ന ശ്രമങ്ങൾക്കും പ്രധാനമന്ത്രി എൻ സി സി കേഡറ്റുകളെ അഭിനന്ദിച്ചിരുന്നു.
സംസ്ഥാന രൂപീകരണ ദിനത്തില്‍ പ്രധാനമന്ത്രി ത്രിപുരയിലെ ജനങ്ങള്‍ക്ക് ആശംസകള്‍ നേര്‍ന്നു

സംസ്ഥാന രൂപീകരണ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ത്രിപുരയിലെ ജനങ്ങള്‍ക്ക് ആശംസകള്‍ നേര്‍ന്നു. ‘ത്രിപുരയിലെ ജനങ്ങള്‍ക്കു സംസ്ഥാന രൂപീകരണ ദിനാശംസകള്‍. ഒരു വര്‍ഷത്തിനുള്ളില്‍ സംസ്ഥാനം ശ്രദ്ധേയമായ പുരോഗതി ആര്‍ജിച്ചിട്ടുണ്ട്. സംസ്ഥാനത്തെ സാധ്യതകളും ജനങ്ങളുടെ മോഹങ്ങളും അതിവേഗം യാഥാര്‍ഥ്യമായിക്കൊണ്ടിരിക്കുകയാണ്. വരുംവര്‍ഷങ്ങളില്‍ ഇത് ഇനിയും സജീവമാകട്ടെ’, പ്രധാനമന്ത്രി പറഞ്ഞു.
കേന്ദ്ര ഗവണ്മെന്റ് ജീവനക്കര്ക്ക് 6 ശതമാനം ഡി.എ. കൂടി അനുവദിച്ചു

കേന്ദ്ര ഗവണ്മെന്റ് ജീവനക്കര്ക്കും പെന്ഷന്ക്കാര്ക്കും ഇക്കൊല്ലം ജനുവരി ഒന്നു മുതല് ഒരു ഗഡു ക്ഷാമബത്ത കൂടി അനുവദിക്കാന് പ്രധാനമന്ത്രിയുടെ അധ്യക്ഷതയില് ന്യൂഡല്ഹിയില് ഇന്ന് ചേര്ന്ന കേന്ദ്ര മന്ത്രിസഭാ യോഗം തീരുമാനിച്ചു. ഇതുവഴി അടിസ്ഥാന ശമ്പളം, പെന്ഷന് എന്നിവയുടെ നിലവിലുള്ള 119 ശതമാനത്തില് നിന്ന് ക്ഷാമബത്തയില് 6 ശതമാനം കൂടി വര്ദ്ധന ഉണ്ടാകും. 50 ലക്ഷത്തോളം ഗവണ്മെന്റ് ജീവനക്കാര്ക്കും 58 ലക്ഷം പെന്ഷന്ക്കാര്ക്കും ഇതിന്റെ പ്രയോജനം ലഭിക്കും. ജീവനക്കാര്ക്കുള്ള ക്ഷാമബത്ത വര്ദ്ധന വഴി ഗവണ്മെന്റിന് 2016-17 സാമ്പത്തിക വര്ഷം 6796.50 കോടി രൂപയുടെയും പെന്ഷന്ക്കാര്ക്കുള്ള ക്ഷാമാശ്വാസ വര്ദ്ധന വഴി 7929.24 കോടി രൂപയുടെയും അധിക സാമ്പത്തിക ബാധ്യത ഉണ്ടാകും.
ജി സാറ്റ് വിക്ഷേപണ വിജയം : ഐ.എസ്.ആര്‍.ഒ. യ്ക്ക് പ്രധാനമന്ത്രിയുടെ അഭിനന്ദനം

ഇന്ത്യയുടെ വാര്‍ത്താവിനിമയ ഉപഗ്രഹമായ ജി സാറ്റ് -18 ന്റെ വിജയകരമായ വിക്ഷേപണത്തിന് പ്രധാനമന്ത്രി ശ്രീ. നരേന്ദ്ര മോദി ഐ.എസ്.ആര്‍.ഒ. യെ അഭിനന്ദിച്ചു. ”ജി സാറ്റ്- 18 വാര്‍ത്താ വിനിമയ ഉപഗ്രഹം വിജയകരമായി വിക്ഷേപിച്ചതിന് ഐ.എസ്.ആര്‍.ഒ. യ്ക്ക് അഭിനന്ദനങ്ങള്‍. നമ്മുടെ ബഹിരാകാശ പരിപാടിയിലെ മറ്റൊരു നാഴികക്കല്ലാണിത്,”. പ്രധാനമന്ത്രി പറഞ്ഞു.
അന്താരാഷ്ട്ര നീതിന്യായ കോടതിയുടെ ജഡ്ജിയായി വീണ്ടും തിരഞ്ഞെടുക്കപ്പെട്ട ജസ്റ്റിസ് ദല്‍വീര്‍ ഭണ്ഡാരിയെ പ്രധാനമന്ത്രി അനുമോദിച്ചു

അന്താരാഷ്ട്ര നീതിന്യായ കോടതിയുടെ ജഡ്ജിയായി വീണ്ടും തിരഞ്ഞെടുക്കപ്പെട്ട ജസ്റ്റിസ് ശ്രീ. ദല്‍വീര്‍ ഭണ്ഡാരിയെ പ്രധാനമന്ത്രി ശ്രീ. നരേന്ദ്ര മോദി അനുമോദിച്ചു. ‘അന്താരാഷ്ട്ര നീതിന്യായ കോടതിയുടെ ജഡ്ജിയായി വീണ്ടും തിരഞ്ഞെടുക്കപ്പെട്ടതില്‍ ജസ്റ്റിസ് ശ്രീ. ദല്‍വീര്‍ ഭണ്ഡാരിയെ ഞാന്‍ അനുമോദിക്കുന്നു. അദ്ദേഹത്തിന്റെ വിജയം നമുക്ക് അഭിമാന മുഹൂര്‍ത്തമാണ്. അന്താരാഷ്ട്ര നീതിന്യായ കോടതിയില്‍ ഇന്ത്യ വീണ്ടും തിരഞ്ഞെടുക്കപ്പെടുന്നതിലേയ്ക്ക് നയിച്ച വിദേശകാര്യ മന്ത്രി സുഷമാ സ്വരാജിന്റെയും, വിദേശകാര്യ മന്ത്രാലയത്തിലെ മുഴുവന്‍ ടീമിന്റെയും, നയതന്ത്ര കാര്യാലയങ്ങളുടെയും അക്ഷീണ യത്‌നങ്ങള്‍ക്ക് അഭിനന്ദനങ്ങള്‍. ഇന്ത്യയില്‍ അര്‍പ്പിച്ച വിശ്വാസത്തിനും നല്‍കിയ പിന്‍തുണയ്ക്കും ഐക്യരാഷ്ട്ര പൊതുസഭയിലെയും (യു.എന്‍.ജി.എ), ഐക്യരാഷ്ട്ര സുരക്ഷാ സമിതിയിലെയും (യു.എന്‍.എസ്.സി) എല്ലാ അംഗങ്ങളയും ഞങ്ങളുടെ അഗാധമായ കൃതജ്ഞത അറിയിക്കുന്നു’, പ്രധാനമന്ത്രി പറഞ്ഞു.
പ്രധാനമന്ത്രി സിക്കിമും അസമും സന്ദര്ശിക്കുന്നു

സിക്കിം, അസം സംസ്ഥാനങ്ങിലെ ദ്വിദിന സന്ദര്ശനത്തിനായി പ്രധാനമന്ത്രി ശ്രീ നരേന്ദ്ര മോദി ഇന്ന് യാത്ര തിരിക്കും. ഇന്ന് ഉച്ചയ്ക്കു ശേഷം ഗാങ്ടോകിലെത്തുന്ന പ്രധാനമന്ത്രി ഓര്കിഡ് പ്രദര്ശനവും പൂക്കളുടെ പ്രദര്ശനവും സന്ദര്ശിക്കും. സുസ്ഥിര വികസനം, ജൈവകൃഷി, ഇക്കോ-ടൂറിസം എന്നീ വിഷയങ്ങളില് ഗാങ്ടോകില് നടക്കുന്ന സംസ്ഥാന കൃഷിമന്ത്രിമാരുടെ സമ്മേളനത്തിലും പ്രധാനമന്ത്രി പങ്കെടുക്കും. നാളെ അദ്ദേഹം ഗാങ്ടോകില് ജൈവോത്പന്നങ്ങളുടെ പ്രദര്ശനത്തില് പങ്കെടുത്ത് ജൈവകര്ഷകരുമായി സംവേദനം നടത്തും. ഇതിനു ശേഷം അസമിലേക്ക് തിരിക്കുന്ന പ്രധാനമന്ത്രി ഗുവാഹത്തിയില് പുതിയ ഐഐഐടി കെട്ടിടത്തിന് ശിലാസ്ഥാപനം നടത്തും. വടക്കുകിഴക്കന് സംസ്ഥാനങ്ങളിലെ ഐഐടി, എന്ഐടി, കേന്ദ്ര സര്വകലാശാല വിദ്യാര്ഥികളെയും അദ്ദേഹം അഭിസംബോധന ചെയ്യും.
സ്റ്റാന്റ് അപ്പ് ഇന്ത്യ പദ്ധതിയ്ക്ക് കേന്ദ്ര മന്ത്രിസഭായുടെ അംഗീകാരം

രാജ്യത്തെ പട്ടികജാതി-പട്ടികവര്‍ഗ്ഗക്കാര്‍, വനിതകള്‍ എന്നിവര്‍ക്കിടയില്‍ സംരംഭകത്വം പരിപോഷിപ്പിക്കാന്‍ ലക്ഷ്യമിട്ടിട്ടുള്ള സ്റ്റാന്റ് അപ്പ് ഇന്ത്യ പദ്ധതിയ്ക്ക് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഈ ഓരോ വിഭാഗത്തിലും പെട്ട ശരാശരി ഒരു സംരംഭകന്റെ കുറഞ്ഞതു രണ്ടു പദ്ധതികള്‍ക്കെങ്കിലും ഓരോ ബാങ്ക് ശാഖയും സഹായം നല്‍കാന്‍ പദ്ധതി വിഭാവനം ചെയ്യുന്നു. 2.5 ലക്ഷം ഗുണഭോക്താക്കള്‍ക്ക് ഇതിന്റെ പ്രയോജനം ലഭിക്കും. പദ്ധതി തുടക്കമിട്ട് 36 മാസത്തിനുള്ളില്‍ കുറഞ്ഞതു 2.5 ലക്ഷം നിര്‍ദേശങ്ങള്‍ക്ക് അനുമതി നല്‍കാനാണ് ലക്ഷ്യം.
സാമൂഹിക പ്രവർത്തകയും പത്മ അവാർഡ് ജേതാവുമായ ശാന്തി ദേവി ജിയുടെ നിര്യാണത്തിൽ പ്രധാനമന്ത്രി അനുശോചിച്ചു

പ്രശസ്ത സാമൂഹിക പ്രവർത്തകയും പത്മ അവാർഡ് ജേതാവുമായ ശ്രീമതി ശാന്തി ദേവി ജിയുടെ വിയോഗത്തിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. പ്രധാനമന്ത്രി ട്വീറ്റ് ചെയ്തു: "പാവപ്പെട്ടവരുടെയും നിരാലംബരുടെയും ശബ്ദമായി ശാന്തി ദേവി ജി ഓർമ്മിക്കപ്പെടും. കഷ്ടപ്പാടുകൾ ഇല്ലാതാക്കാനും ആരോഗ്യകര വും നീതിയുക്തവുമായ ഒരു സമൂഹം സൃഷ്ടിക്കാൻ അവർ നിസ്വാർത്ഥമായി പ്രവർത്തിച്ചു. അവരുടെ വിയോഗത്തിൽ വേദനിക്കുന്നു. എന്റെ ചിന്തകൾ അവരുടെ കുടുംബത്തിനും എണ്ണമറ്റ ആരാധകർക്കും ഒപ്പമാണ്. ഓം ശാന്തി. "
‘പ്രസിഡന്റ് പ്രണബ് മുഖര്‍ജി- എ സ്റ്റേറ്റ്‌സ്മാന്‍’ എന്ന ഫോട്ടോബുക്ക് പ്രധാനമന്ത്രി പുറത്തിറക്കി

രാഷ്ട്രപതി ഭവനില്‍ നടന്ന ചടങ്ങില്‍ ‘പ്രസിഡന്റ് പ്രണബ് മുഖര്‍ജി- എ സ്റ്റേറ്റ്‌സ്മാന്‍’ എന്ന ഫോട്ടോബുക്ക് പ്രധാനമന്ത്രി ശ്രീ. നരേന്ദ്ര മോദി പുറത്തിറക്കി. ആദ്യപ്രതി രാഷ്ട്രപതിക്കു പ്രധാനമന്ത്രി കൈമാറി. ചടങ്ങില്‍ പ്രസംഗിക്കവേ, ഒരു സമൂഹമെന്ന നിലയില്‍ നമുക്കു ചരിത്രത്തെക്കുറിച്ചു കൂടുതല്‍ ബോധവാന്‍മാര്‍ ആകാവുന്നതാണെന്നും നമ്മുടെ ചരിത്രവുമായി ബന്ധപ്പെട്ട കാര്യങ്ങളെ മെച്ചപ്പെട്ട രീതിയില്‍ സംരക്ഷിക്കേണ്ടതാണെന്നും കരുതുന്നതായി അദ്ദേഹം പറഞ്ഞു. രാഷ്ട്രപതിസ്ഥാനം ഔദ്യോഗിക പദവിയേക്കാള്‍ എത്രയോ ഉയര്‍ന്നതാണെന്നു പ്രധാനമന്ത്രി അഭിപ്രായപ്പെട്ടു. ഈ പുസ്തകത്തിലെ ഫോട്ടോകളിലൂടെ നമുക്കു രാഷ്ട്രപതിയുടെ മാനുഷികവശം വ്യക്തമാവുകയും അഭിമാനബോധം ജനിക്കുകയും ചെയ്യുമെന്നു ശ്രീ. മോദി പറഞ്ഞു. ചൂലുമായി നില്‍ക്കുന്നതും സൂക്ഷ്മദര്‍ശിനിയിലൂടെ നോക്കുന്നതുമായ മഹാത്മാഗാന്ധിയുടെ രണ്ടു ഫോട്ടോകളില്‍നിന്ന് അദ്ദേഹത്തിന് എത്ര വൈവിധ്യമാര്‍ന്ന വ്യക്തിത്വമാണ് ഉണ്ടായിരുന്നതെന്നു ബോധ്യപ്പെടുമെന്നും പ്രധാനമന്ത്രി വ്യക്തമാക്കി. പത്രങ്ങള്‍ നേതാക്കളുടെ ചില സവിശേഷതകള്‍ വെളിപ്പെടുത്തും; എന്നാല്‍ ഇതിലും എത്രയോ അധികമായിരിക്കും നേതാക്കള്‍ക്കു ശരിക്കുമുള്ള സവിശേഷതകള്‍. ശ്രീ. പ്രണബ് മുഖര്‍ജിയുമായി ചേര്‍ന്നു പ്രവര്‍ത്തിക്കാന്‍ സാധിച്ചതു തനിക്കു ലഭിച്ച അംഗീകാരമാണെന്ന് അദ്ദേഹം പറഞ്ഞു. വളരെ വ്യത്യസ്തങ്ങളായ ആശയസംഹിതകള്‍ ഉള്‍ക്കൊള്ളുന്ന നേതാക്കളും പ്രവര്‍ത്തകരുമായി സഹകരിച്ചു പ്രവര്‍ത്തിക്കേണ്ടിവന്നിട്ടുണ്ടെന്നു പ്രധാനമന്ത്രി അനുസ്മരിച്ചു. എന്നാല്‍, ഡെല്‍ഹിയിലെത്തിയപ്പോള്‍ മാര്‍ഗനിര്‍ദേശം തരാന്‍ ‘പ്രണബ് ദാ’ ഉണ്ടായിരുന്നു എന്നത് ഒരിക്കലും മറക്കില്ലെന്ന് അദ്ദേഹം കൂട്ടിച്ചേര്‍ത്തു. പിതൃസ്ഥാനീയനായി നിലകൊണ്ടു രാഷ്ട്രപതി പ്രണബ് മുഖര്‍ജി തന്നെ നയിച്ചിട്ടുണ്ടെന്നും വേണ്ടവിധം വിശ്രമമെടുക്കണമെന്നും ആരോഗ്യം സംരക്ഷിക്കാന്‍ ശ്രദ്ധിക്കണമെന്നും ഓര്‍മപ്പെടുത്തുമായിരുന്നു എന്നും പ്രധാനമന്ത്രി പറഞ്ഞു.
പി.എം. ഉജ്വല യോജന ഗുണഭോക്താക്കളുടെ എണ്ണം രണ്ടു കോടി കവിഞ്ഞതില്‍ പ്രധാനമന്ത്രി സംതൃപ്തി പ്രകടിപ്പിച്ചു

ഒരു വര്‍ഷത്തില്‍ താഴെ കാലാവധിക്കകം പി.എം. ഉജ്വല യോജന ഗുണഭോക്താക്കളുടെ എണ്ണം രണ്ടു കോടി കവിഞ്ഞതില്‍ പ്രധാനമന്ത്രി ശ്രീ. നരേന്ദ്ര മോദി സംതൃപ്തി പ്രകടിപ്പിച്ചു. ‘ഒരു വര്‍ഷത്തിനകം പി.എം. ഉജ്വല യോജന ഗുണഭോക്താക്കളുടെ എണ്ണം രണ്ടു കോടി കവിഞ്ഞതില്‍ അങ്ങേയറ്റത്തെ സന്തോഷവും അഭിമാനവും തോന്നുന്നു! ദരിദ്ര സ്ത്രീകളുടെ ജീവിതത്തില്‍ ഗുണപരമായ മാറ്റം സുസാധ്യമാക്കാനുള്ള ശക്തമായ പ്രതിബദ്ധതയാണ് ഉജ്വല യോജനയെ നയിക്കുന്നത്. ഉജ്വല യോജനയുടെ ഗുണഭോക്താക്കളെയും പദ്ധതിയുടെ വിജയത്തിനായി രാപകലില്ലാതെ പ്രവര്‍ത്തിക്കുന്നവരെയും ഞാന്‍ അഭിനന്ദിക്കുന്നു’, പ്രധാനമന്ത്രി പറഞ്ഞു.
സിക്കിം, അരുണാചല്‍ പ്രദേശ്, ത്രിപുര എന്നിവിടങ്ങളിലെ സംയോജിത കമാന്റ് ആന്റ് കണ്‍ട്രോള്‍ സെന്ററുകള്‍ക്ക് പ്രധാനമന്ത്രി തറക്കല്ലിട്ടു

അഞ്ച് വടക്കു കിഴക്കന്‍ സ്മാര്‍ട്ട് സിറ്റികളിലെ സംയോജിത കമാന്റ് ആന്റ് കണ്‍ട്രോള്‍ സെന്ററുകള്‍ക്ക് പ്രധാനമന്ത്രി ശ്രീ. നരേന്ദ്ര മോദി വീഡിയോ കോണ്‍ഫറന്‍സിംഗ് വഴി ഇന്ന് ന്യൂഡല്‍ഹിയില്‍ തറക്കല്ലിട്ടു. സിക്കിമിലെ നാംച്ചി, ഗാംഗ്‌ടോക്ക്, അരുണാചല്‍ പ്രദേശിലെ ഇറ്റാനഗര്‍, പാസിഘട്ട്, ത്രിപുരയിലെ അഗര്‍ത്തല എന്നിവിടങ്ങളിലെ കമാന്റ് ആന്റ് കണ്‍ട്രോള്‍ സെന്ററുകളുടെ ശിലാഫലകം പ്രധാനമന്ത്രി ഡിജിറ്റല്‍ മാര്‍ഗ്ഗത്തിലൂടെ അനാവരണം ചെയ്തു.
1965 ലെ യുദ്ധവിജയത്തിന്റെ സ്മാരകങ്ങള് പ്രധാനമന്ത്രി സന്ദര്ശിച്ചു ദീപാവലി ദിവസം സൈനികര്ക്കൊപ്പം ചെലവിട്ടു

1965 ലെ യുദ്ധത്തിലെ ഇന്ത്യന് സൈന്യത്തിന്റെ വിജയത്തിന്റെ ഓര്മ്മക്കായി പഞ്ചാബില് നിര്മ്മിച്ച മൂന്ന് സ്മാരകങ്ങള് പ്രധാനമന്ത്രി ശ്രീ.നരേന്ദ്ര മോദി ഇന്ന് (നവമ്പര്11, 2015) സന്ദര്ശിച്ചു. ദോഗ്രയിലെയും ബക്രിയിലെയും യുദ്ധസ്മാരകങ്ങള് പ്രധാനമന്ത്രി സന്ദര്ശിച്ചു. 1965 ലെ യുദ്ധത്തില് ഇന്ത്യന് സൈന്യം നേടിയ രണ്ട് സുപ്രധാന വിജയങ്ങളായിരുന്നു ദോഗ്രയിലേതും ബക്രിയിലേതും. യൂദ്ധ ടാങ്കുകള് ഉപയോഗിച്ച് കടുത്ത പോരാട്ടം നടന്ന അസല് ഉത്തറും പ്രധാനമന്ത്രി സന്ദര്ശിച്ചു. വീര് അബ്ദുല് ഹമിദിന്റെ പോരാട്ടവീര്യത്തിന്റെ പേരിലാണ് അസല് ഉത്തറിലെ യുദ്ധം അറിയപ്പെടുന്നത്. മരണാനന്തരം പരമവീരചക്രം നല്കി രാഷ്ട്രം അദ്ദേഹത്തെ ആദരിച്ചിരുന്നു. അബ്ദുല് ഹമിദിന്റെ സ്മാരകത്തില് റീത്ത് സമര്പ്പിച്ച് പ്രധാനമന്ത്രി ആദരാഞ്ജലികളര്പ്പിച്ചു. ദോഗ്രി യുദ്ധസ്മാരകം, ബര്കി യുദ്ധസ്മാരകം, അല്വാരയിലെ എയര്ഫോഴ്സ് സ്റ്റേഷന് എന്നിവിടങ്ങളില്വെച്ച് കരസേനയിലെയും വ്യോമസേനയിലെയും ഓഫീസര്മാരുമായും ജവാന്മാരുമായും പ്രധാനമന്ത്രി ആശയവിനിമയം നടത്തി. എല്ലാവരും ദീപാവലി കുടുംബത്തോടൊത്ത് ചെലവഴിക്കാന് ആഗ്രഹിക്കുന്നെന്നും അതുകൊണ്ടാണ് കഴിഞ്ഞവര്ഷം സിയാച്ചിന് സന്ദര്ശിച്ചതുപോലെ ഈ വര്ഷം സായുധസേനയിലെ ജവാന്മാരോടും ഓഫീസര്മാരോടുമൊപ്പം ചെലവഴിക്കാന് തീരുമാനിച്ചതെന്ന് പ്രധാനമന്ത്രി പറഞ്ഞു. ഈ വര്ഷം 1965 ലെ യുദ്ധത്തിന്റെ 50ാം വാര്ഷികമാണെന്നും ഇന്ത്യന് സേനയിലെ ധീര യോദ്ധാക്കള് രാഷ്ട്രത്തിനായി സ്വയം ബലിയര്പ്പിച്ച സ്ഥലങ്ങള് സന്ദര്ശിക്കാന് താന് തെരഞ്ഞെടുക്കുകയായിരുന്നുവെന്നും പ്രധാനമന്ത്രി പറഞ്ഞു. സൈനികര് ദീര്ഘകാലമായി ആവശ്യപ്പെട്ടുകൊണ്ടിരുന്ന ഒരു റാങ്ക് ഒരു പെന്ഷന് ഗവണ്മെന്റ് അംഗീകരിച്ചതായി പ്രധാനമന്ത്രി പറഞ്ഞു.
ബാബാസാഹേബ് ഭീമറാവു അംബേദ്കര്‍ സര്‍വകലാശാലയുടെ ആറാമത് ബിരുദദാനച്ചടങ്ങില്‍ പ്രധാനമന്ത്രി പങ്കെടുത്തു

ഇന്നു നടന്ന ലക്‌നൗ ബാബാസാഹേബ് ഭീമറാവു അംബേദ്കര്‍ സര്‍വകലാശാലയുടെ ആറാമത് ബിരുദദാനച്ചടങ്ങില്‍ പ്രധാനമന്ത്രി പങ്കെടുത്തു. ചടങ്ങില്‍ സംസാരിക്കവേ, യൂവത്വത്തിന്റെ കരുത്തും യുവത്വമാര്‍ന്ന സ്വപ്‌നങ്ങളും നിശ്ചയദാര്‍ഢ്യവുമുള്ള ഇന്ത്യ കാണാന്‍ സാധിക്കുന്നത് ഒരു ഭാഗത്തു തന്നെ സന്തോഷിപ്പിക്കുന്നുവെന്ന് അദ്ദേഹം പറഞ്ഞു. ഇന്ത്യയുടെ കരുത്തിന്റെ ഉറവിടം യുവത്വമാണെന്നും പ്രധാനമന്ത്രി കൂട്ടിച്ചേര്‍ത്തു. മറുഭാഗത്ത്, ഹൈദരാബാദില്‍ ഒരു വിദ്യാര്‍ഥി തൂങ്ങിമരിക്കാനിടയായതു തന്നെ അലട്ടുന്നുവെന്ന് അദ്ദേഹം പറഞ്ഞു. ആ വിദ്യാര്‍ഥിയുടെ കുടുംബത്തിന്റെ വേദന താന്‍ തിരിച്ചറിയുന്നുവെന്നും പ്രധാനമന്ത്രി വ്യക്തമാക്കി. കാരണങ്ങള്‍ എന്തുമായിരിക്കാം; പക്ഷേ, ഒരമ്മയ്ക്കു മകന്‍ നഷ്ടമായെന്നു ശ്രീ. നരേന്ദ്ര മോദി പറഞ്ഞു. ഭാരതമാതാവിനും ഒരു മകനെ നഷ്ടപ്പെട്ടുവെന്ന് അദ്ദേഹം കൂട്ടിച്ചേര്‍ത്തു. ബാബാസാഹേബ് അംബേദ്കര്‍ കാട്ടിത്തന്ന പാതയിലൂടെയാണു തന്റെ ഗവണ്‍മെന്റ് പ്രവര്‍ത്തിക്കുകയെന്ന് പ്രധാനമന്ത്രി ഉറപ്പു നല്‍കി. പ്രശ്‌നങ്ങള്‍ മറികടക്കാന്‍ സാധിക്കുന്ന പരിതസ്ഥിതി സൃഷ്ടിച്ചെടുക്കാന്‍ പ്രവര്‍ത്തിക്കുമെന്നും അദ്ദേഹം വ്യക്തമാക്കി. ഡോ.അംബേദ്കറുടെ സാമ്പത്തികവീക്ഷണം ഓര്‍മിപ്പിച്ച പ്രധാനമന്ത്രി, തൊഴിലന്വേഷകരില്‍നിന്നു തൊഴില്‍ദായകരിലേക്കു യൂവാക്കളെ മാറ്റിയെടുക്കാനാണു ഗവണ്‍മെന്റ് പ്രവര്‍ത്തിക്കുന്നതെന്നു വെളിപ്പെടുത്തി. വിദ്യാഭ്യാസത്തിനു ഡോ. അംബേദ്കര്‍ പ്രാധാന്യം നല്‍കിയതെങ്ങനെയെന്നും പ്രതികൂല സാഹചര്യത്തിലും നേട്ടങ്ങളുണ്ടാക്കിയതെങ്ങനെയെന്നും ശ്രീ. നരേന്ദ്ര മോദി ചൂണ്ടിക്കാട്ടി. ഡോ. അംബേദ്കര്‍ അക്കാലത്ത് ഇന്ത്യയിലേക്കു തിരിച്ചെത്തി സമൂഹത്തിലെ ദുര്‍ബല വിഭാഗങ്ങള്‍ക്കായി ജീവിതം ഉഴിഞ്ഞുവെക്കാന്‍ തയ്യാറായ കാര്യവും പ്രധാനമന്ത്രി അനുസ്മരിച്ചു. ഡോ.അംബേദ്കറുടെ മാതൃക പിന്തുടര്‍ന്നു പാവങ്ങളെയും അടിച്ചമര്‍ത്തപ്പെട്ടവരെയും സേവിക്കാന്‍ തയ്യാറാകണമെന്നു ബിരുദം നേടിയ യുവാക്കളോട് അദ്ദേഹം ആഹ്വാനം ചെയ്തു. സര്‍വകാലാശാലയില്‍ മികച്ച സ്റ്റുഡന്റ് ആക്ടിവിറ്റി സെന്ററിനു പ്രധാനമന്ത്രി തറക്കല്ലിട്ടു.